Carina Christiansen fra Aalborg har vist, at hun er på OL-kurs ved at vinde sølv ved World Archery Festival 2011 i Las Vegas med deltagere fra hele verden. Kun Naomi Folkard fra Storbritannien kunne slå Carina, og det var med kun 9 point. Carina Christiansen er en af de i alt otte danske atleter, der har modtaget et Olympic Scholarship. Det betyder en direkte støtte fra den såkaldte Olympic Solidarity Foundation frem mod OL i London 2012. Støtten gør det muligt for Carina at tænke mindre på, hvordan hun skal få økonomien til at hænge sammen ved siden af karrieren som eliteatlet. Men OL-kvalifikationen er ikke hjemme endnu. Pladserne fordeles først efter VM, der afholdes i Torino i juli måned. Her har Carina Christiansen en flot 7. plads at forsvare.

Referat:
OL-håbet i bueskydning Carina Christiansen fra Aalborg Bueskyttelaug vandt sølv ved international turnering i Las Vegas.